# 4H-servviid normálanjuolggadusat

*Riikkastivra mearridan borgemánu 7. b. 2000. Maŋemus rievdaduvvon golggotmánu 24. b. 2021.*

**§ 1. Namma**  
4H-searvvi namma lea ............... 4H.

**§ 2. Ulbmil**  
4H-searvvi ulbmil lea ovddidit aktiivvalaš ja servodatberošteaddji nuoraid geat dovdet ovddasvástádusa ja árvvusatnet luonddu ja olbmuid.

Organisašuvnna bargu lea vuođustuvvon luonddudoalloealáhusaide ja báikkálaš birrasiidda.

Norgga 4H mihttomearri boahtá ovdan 4H-lohpádusas:

*Mii lohpidit bargat šaddat čielgaoaivvát, lieggaváimmot, gieđalaš ja dearvvašlaš nuorran.*

4H-searvi gullá 4H ………. *(4H-fylkkasearvvi namma)*, ja lea oassin Norgga 4H-organisašuvnnas.

**§ 3. 4H-searvvi bargu**  
4H-servviid barggut leat:

1. Ovddidit buori mánáid- ja nuoraidbirrasa ruovttubáikkis iešguđetlágan 4H-doaimmaid bokte.
2. Ovddidit aktiivvalaš nuoraid geain lea fágalaš ipmárdus ja geavatlaš máhttu luonddu, kultuvrra, servodaga ja dearvvašvuođa birra, dan bokte ahte doaimmahuvvo máŋggabealat 4H-bargu mánáid ja nuoraid várás.
3. Ovddidit oktavuođa, bargomovtta ja buoridit loaktima báikkálaš servodagas 4H-doaimmaid čađaheami bokte.
4. Oahppat bargama bokte 4H-prošeavttaid, kurssaid, searvvi bargguid ja eará doaimmaid oktavuođas.

**§ 4. Miellahtut**  
Mánát ja nuorat geat áigot čuovvut Norgga 4H ja 4H-searvvi njuolggadusaid sáhttet šaddat 4H-searvvi miellahttun.

**§ 5. Jahkečoahkkin**   
Jahkečoahkkin lea 4H-searvvi bajimus váldi. Jahkečoahkkin galgá čađahuvvot juohke jagi ovdal skábmamánu 24. beaivvi.

Stivra gohčču jahkečoahkkimii unnimustá 10 beaivvi ovdal. Gohččuma mielde sáddejuvvo áššelistu ja áššebáhpirat daidda áššiide mat galget gieđahallojuvvot.  
  
Miellahtuin gaskal 10 ja 26 jagi, geat leat leamaš miellahttun unnimustá 1 mánu ja geat leat máksán miellahttomávssu, lea jienastanvuoigatvuohta.

Jahkečoahkkimis galgá čállojuvvot beavdegirji.

Jahkečoahkkin galgá gieđahallat:

1. Jahkedieđáhusa stivrras searvvi barggu birra maŋemus jagi.
2. Searvvi rehketdoalu maŋemus jagi, man searvvi revisor ja ruhtadoalli leaba vuolláičállán.
3. Jahkeplánaevttohusa boahtte jahkái.
4. Bušeahttaevttohusa boahtte jahkái.
5. Eará sisaboahtán áššiid. Áššit galget leat sáddejuvvon searvvi stivrii unnimustá 5 beaivvi ovdal čoahkkima.
6. Válggat jahkái hávális:
7. Jođiheaddji, nubbinjođiheaddji, ruhtadoalli, čálli ja unnimustá okta stivralahttu searvvi stivrii. Miellahtut gaskal 10 – 26 jagi, geain ii leat vuos plakeahtta, sáhttet válljejuvvot stivrii.
8. Ráđđeaddiid searvái.
9. 2 ovddasteaddji oktan várrelahtuiguin fylkka 4H jahkečoahkkimii.
10. Válljet válddálaš olbmo gii sáhttá dahkat šiehtadusaid searvvi ovddas ovttasráđiid ráđđeaddi A:in (prokura).
11. Vejolaš ovddasteaddji (-steddjiid) suohkana 4H-lávdegoddái, dahje eará válljejuvvon ovddastandoaimmaide.
12. Válgalávdegotti mas leat 3 lahtu, ja okta várrelahttu.
13. Revisora vuolláičállit rehketdoalu.

Jođiheaddji galgá válljejuvvot čálalaččat. Eará persovdnaválggain galget leat čálalaš válggat jus lea eambbo go okta evttohas dahje jus oktage gáibida. Guoros jienat rehkenastojuvvojit dohkálaš jietnan.

Jus jienat leat dássálaga, de galgá jahkečoahkkin jienastit ođđasis. Jus jienat ain leat dássálaga, de galgá válga mearriduvvot vuorbádeami bokte.

**§ 6. Stivra**  
Stivra galgá jođihit 4H-searvvi daid njuolggadusaid ja mearrádusaid mielde mat gustojit Norgga 4H-organisašuvnnas. Stivrras lea ovddasvástádus 4H-searvvi ekonomiijii ja doaimmaide.

Dohkálaš mearrádus stivrras gáibida ahte unnimustá 3 miellahtu leat dorjon evttohusa.

Stivra ráhkkanahttá čoahkkimiid ja iešguđetge doaimmaid 4H-searvvis ovttasráđiid searvvi ráđđeaddiin (-addiiguin).

Jođiheaddji gohčču stivračoahkkimii, ja jođiha daid.

Čállis lea ovddasvástádus čállit referáhta oktan oassálastiid listtuin miellahttočoahkkimiin, stivračoahkkimiin ja 4H-searvvi eará dehálaš lágidemiin.

Ruhtadoalli doaimmaha 4H-searvvi rehketdoalu ja fuolaha buot ruhtaáššiid. Ruhtadoalli galgá maid diđoštit ja bearráigeahččat buot diŋggaid maid searvi oamasta.

Maŋŋel stivračoahkkima, ja maŋemustá juovlamánu 1. beaivvi, galgá stivra bidjat jahkedieđáhusa, jahkeraportta, rehketdoalločoahkkáigeasu, balánsakontto, ruhtadoalli kommentáraid, revisordieđáhusa ja jahkeplána miellahttoregistarii. Stivra galgá maiddái registreret ođđa stivrra miellahttoregistarii ja Brønnøysundregistariidda.

Ođđajagemánu mielde galgá stivrra jođiheaddji leat vuolláičállán stivrra dieđáhusa miellahttoregistaris.

**§ 7. Searvvi ráđđeaddit**

4H-searvvis galgá leat okta dahje eambbo ráđđeaddit. Searvvi ráđđeaddit válljejuvvojit jahkečoahkkimis, ja go válljejuvvojit máŋga ráđđeaddi, de namahuvvojit A- ja B-ráđđeaddin. Sii galget leat 4H-searvvi ráđđeaddit, ja veahkehit stivrra plánet searvvi doaimma. Searvvi ráđđeaddit juogadit bargguid gaskaneaset. Ráđđeaddi A lea 4H-searvvi ráđđeaddiid gulahallanolmmoš.

Searvvi ráđđeaddiin ja 4H-alumnain ii leat jienastanvuoigatvuohta 4H-searvvi jienastemiin. Sii eai sáhte válljejuvvot 4H-searvvi stivrii ge.

Searvvi ráđđeaddi A lea searvvi prokurista, ovttasráđiid eará válddálaš olbmuin gean searvvi jahkečoahkkin lea válljen.

**§ 8. 4H-alumnat**4H-alumnat sáhttet veahkehit searvvi ráđđeaddiid iešguđetge eaktodáhtolaš bargguiguin 4H-searvvis.

**§ 9. Njuolggadusat**   
4H-searvi čuovvu Norgga 4H Normálanjuolggadusaid 4H-servviid várás. Searvi sáhttá lasihit ja rievdadit eaŋkilčuoggáid go leat ovdanbiddjojuvvon jahkečoahkkimii ja mearriduvvon unnimustá 2/3 eanetloguin.

Njuolggadusčuoggát mat spiehkastit Norgga 4H normálanjuolggadusain 4H-servviid várás galget čállojuvvot § 13 vuollái.

Njuolggadusaid ja dáid vejolaš rievdadeamit galget dohkkehuvvot 4H-fylkkastivrras ovdal go leat gustovaččat. Njuolggadusaid rievdadusevttohusat galget sáddejuvvot stivrii unnimustá 20 beaivvi ovdal 4H-searvvi jahkečoahkkima. **§ 10. Searvvi heaittiheapmi**  
4H-searvi ii sáhte heaittihuvvot nu guhká go unnimustá golbma miellahtu háliidit doalahit doaimma.

Jus 4H-searvi heaitá doaibmamis, de galgá 4H-fylkkastivra áimmahuššat searvvi opmodaga. Visot opmodat galgá vurkkoduvvot 5 jagi. Jus dan áiggis ii leat boahtán johtui 4H-bargu seamma báikkis, de galget ruđat ovddemustá geavahuvvot 4H-bargui eará báikkiin suohkanis, molssaevttolaččat juolluduvvot 4H-fylkkastivrii.

**§ 11. Servviid oktiičaskin**

Go okta dahje máŋga searvvi háliidit oktiičaskojuvvot, de gusto juobbá dáin bargovugiin:

1. Visot 4H-searvvit heaittihuvvojit 4H-servviid normálanjuolggadusaid mielde. Ođđa searvi álggahuvvo mii vállje ođđa nama, ráđđeaddiid, stivrra, jahkeplána ja vejolaš eará stivrendokumeanttaid. Go dát lea sajis, de galgá vuođđudanbeavdegirji sáddejuvvot Brønnøysundregistariidda vai oažžu ođđa organisašuvdnanummara, nu ahte searvi sáhttá ásahit ođđa báŋkokonto. Heaittihuvvon servviid ruđat sirdojuvvojit dasto ođđa searvái.
2. Jus searvvit háliidit oktiičaskojuvvot dainna lágiin ahte miellahtut bovdejuvvojit ovtta searvái mii juo lea doaimmas, seammás go dat nubbi searvi (eará searvvit) heaittihuvvojit, de čuvvot dáid servviid ruđat ollislaččat miellahtuid ránnjásearvái.

**§ 12. Searvvi iežas mearrádusat**

*(Dákko bidjá searvi čuoggáid mielde daid njuolggadusaid mat vejolaččat spiehkastit Norgga 4H normálanjuolggadusain 4H-servviid várás. Ii leat vejolaš spiehkastit Norgga 4H našuvnnalaš njuolggadusain.)*

**§ 13. Fápmuiboahtin**  
Dat njuolggadusat leat mearriduvvon 4H-searvvi jahkečoahkkimis ...................... (dáhton)  
4H-fylkkastivra lea dohkkehan ...................... (dáhton)  
Mearriduvvon gustovažžan ...................... (dáhton) rájes